Përvjetori i 45-të i misionit Apollo 13
Astronautët e NASA-s synojnë rikthimin në Hënë, dhe një mision drejt Marsit
Ishte projektuar si udhëtimi i tretë me njerëz i NASA-s në Hënë, por misioni Apollo 13 i prillit 1970 u shndërrua në diçka më tepër. Në përvjetorin e 45-të të asaj që njihet si “dështimi i suksesshëm” i NASA-s, korrespondenti Kane Farabaugh bisedoi me astronautët e NASA-s dhe drejtuesit e fluturimeve në qendrën Adler Planetarium në Çikago, rreth asaj se si ky mision i ndërprerë ndryshoi eksplorimin e hapësirës. Kur astronautët e NASA-s, Jim Lovell, Fred Haise dhe Jack Swigert, bëheshin gati për misionin Apollo 13-të të prillit 1970, udhëtimet në hapësirë dhe madje zbarkimi në Hënë kishin filluar të shndërroheshin në diçka të zakonshme. Por, menjëherë pas ngritjes, Apollo 13-ta tregoi se nuk ishte thjesht një mision rutinë. Një rezervuar oksigjeni shpërtheu, duke e dëmtuar anijen, dhe duke e detyruar astronautin Jim Lovell të braktisë ëndrrën për t’u ulur në sipërfaqen e Hënës. Pas shpërthimit vijuan tre ditë të mundimshme ndërkohë që inxhinierët e NASA-s përpiqeshin nga Toka të rikthenin Apollo 13-ën. Astronauti Michael Collins, piloti i misionit Apollo 11 të vitit 1969 që zbarkoi i pari në Hënë, thotë se Apollo 13 ishte një sinjal alarmi. Udhëtimi drejt Hënës nuk u ndal me misionin Apollo 13. Pati edhe katër misione të tjera të suksesshme përpara se të mbyllej programi Apollo në vitin 1972. Gery Griffin ishte drejtues misionesh në NASA gjatë zbarkimit të fundit në Hënë. Në qendrën Adler Planetarium në Çikago, janë të ekspozuara arritjet e misioneve Gemini dhe Apollo të NASA-s, si pjesë e një ekspozite të titulluar “Misioni Hënë”. Aty ndodhen dhe kujtime nga karriera e zotit Lovell si astronaut. Kjo është edhe arsyeja pse zoti Lovell dëshiron që NASA të rikthejë sërish astronautët në Hënë. Megjithëse zoti Lovell nuk mbërriti kurrë në Hënë, ai nuk ka keqardhje. Dhe nuk do të kishte patur ndoshta kurrë një film të bazuar në dramën që kaloi Lovell në hapësirë – filmi i Tom Hanks, xhiruar në vitin 1995, me titullin “Apollo 13”.